Afrikaans-Vriendelik wil Afrikaanse sakewêreld bevorderWaldimar Pelser. Foto: Rozier van Tonder Die burgerregte-organisasie, AfriForum, het Donderdag tydens ŉ konferensie met sprekers soos Waldimar Pelser en Dawie Roodt die Afrikaans-Vriendelik projek van stapel gestuur wat Afrikaans wil bevorder deur erkenning en gratis bemarking aan Afrikaanse ondernemings en diensverskaffers te gee. Dié projek behels die voortdurende uitbou van ŉ databasis van ondernemings wat in Afrikaans diens lewer. Lede van die publiek kan deur middel van ŉ webwerf toegang verkry tot die databasis wanneer hulle na Afrikaanse dienste of produkte op soek is, of ondernemings wat Afrikaans bevorder, vir insluiting wil nomineer. Die webwerf gradeer die besighede op grond van al die wyses waarop hulle Afrikaans gebruik en uitbou. Kallie Kriel, uitvoerende hoof van AfriForum, het die konferensie geopen deur te sê Afrikaans is meer as ŉ taal. “Dis ŉ identiteit. As daar nie plek vir die Afrikaanse taal in ons land is nie, is daar ook nie plek vir die mense wat dit praat nie.” Waldimar Pelser, redakteur van Rapport en aanbieder van die nuus-aktualiteitsprogram Insig op kykNET, het gesê dis normaal om te verlang na die prominensie wat Afrikaans in die 70’s en 80’s geniet het. “Televisieskedules was vol Afrikaanse stories en selfs die verpakking van kosprodukte het met Afrikaanse slagspreuke gespog. Afrikaans was die taal van die elite wat politieke mag gehad het.” Pelser het vertel dis elkeen se verantwoordelikheid om die taal te beskerm. “Afrikaans is selde ŉ genoegsame kwalifikasie om te hê. Ons moet ook ander tale magtig wees sodat ons mag kan bekom om Afrikaans te bevorder. Afrikaans moet selfs as saketaal bevorder word – in direksievergaderings, in die verpakking van produkte en in korrespondensie.” Dawie Roodt, direkteur en hoofekonoom van die Efficient Groep en aanbieder van Ontbytsake, het gesê Afrikaners kan juis meer vermag omdat hulle ŉ minderheidsgroep is. “Kleiner groepe organiseer beter. Met beter organisering is dit makliker om sukses te behaal as groepe wat te groot is. Die Afrikaans-Vriendelike inisiatief kan baie positief vir Afrikaans wees.” Henk Schalekamp, voorsitter en direkteur van verskeie maatskappye in die Solidariteit Beweging, het gesê Afrikaners is lojale mense en sal inisiatiewe om Afrikaans te bevorder ondersteun. “Solank jou produk geloofwaardig en mededingend is, sal dit ondersteun word. Verskeie studies het getoon meer as 70% Afrikaanssprekendes is lojaal teenoor hulle handelsmerke en wil hulle kultuur behou,” het hy gesê. Schalekamp meen die Afrikaans-Vriendelik projek is só ’n inisiatief wat ondersteun sal word. Die Afrikaans-Vriendelik projek is gekoördineer deur Sanderien van der Walt, koördineerder van AfriForum se Afrikaans-Vriendelik-projek. “Afrikaans-Vriendelik is nie net vir 100% Afrikaanse ondernemings nie, maar vir almal wat hulle dienste of produkte in Afrikaans aanbied. Dié platform is nie net tot voordeel van verbruikers en ondernemings oor die hele Suid-Afrika nie, maar tot voordeel van Afrikaans,” het Van der Walt gesê. Besoek die Afrikaans-Vriendelik webwerf.